钦定古今图书集成/明伦汇编/官常典/第544卷 > 《奉和圣制送张尚书巡边》许景先
## 钦定古今图书集成/明伦汇编/官常典/第544卷 > 《奉和圣制送张尚书巡边》许景先

文武承邦式，风云感国桢。王师亲赋政，庙略久论兵。
汉主知三杰，周官统六卿。四方分阃受，千里坐谋成。
介胄辞前殿，壶觞宿左营。赏延颁赐重，宸赠出车荣。
龙武三军气，鱼铃五校名。郊云驻旌羽，边吹引金钲。
振旅方称德，安人更克贞。伫看铭石罢，同听凯歌声。